ธกส.แจงราคายางวูบไม่กระทบลูกค้า
ธนาคารเพื่อการเกษตรฯเผยราคายางตกต่ำยังไม่กระทบลูกค้า เผยอยู่ระหว่างรวบรวมข้อมูลเพื่อเตรียมแผนช่วยเหลือหากมีลูกค้าแจ้งเข้ามา
16 มี.ค. 2554

ธนาคารเพื่อการเกษตรฯเผยราคายางตกต่ำยังไม่กระทบลูกค้า เผยอยู่ระหว่างรวบรวมข้อมูลเพื่อเตรียมแผนช่วยเหลือหากมีลูกค้าแจ้งเข้ามา
นายลักษณ์ วจนานวัช ผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ขณะนี้ธนาคารอยู่ระหว่างการตรวจสอบผลกระทบจากปัญหาราคายางพาราตกต่ำกับสหกรณ์และลูกค้าของ ธ.ก.ส. ซึ่งในส่วนของลูกค้าของธนาคารนั้นยังไม่ได้รับผลกระทบ แม้ว่าราคาน้ำยางจะปรับตัวลดลงมาอยู่ที่ 80-90 บาทต่อกิโลกรัม เพราะจากการสำรวจของธนาคารพบว่า ราคายางที่ 60-70 บาทต่อกิโลกรัม เกษตรก็มีกำไรอยู่ได้แล้ว
ก่อนหน้านี้ ธ.ก.ส. ได้แจ้งเตือนไปให้สหกรณ์ที่มีการกักตุนยางพาราแผ่นดิบให้มีการทยอยขายออกมา หลังจากที่ราคาขายในประเทศ อยู่ที่ 180 บาทต่อกิโลกรัม แต่ราคาขายในตลาดต่างประเทศอยู่ที่ 150 บาทต่อกิโลกรัม ซึ่งก็เชื่อว่าช่วยลดผลกระทบที่จะเกิดขึ้นกับลูกค้าสหกรณ์ของ ธ.ก.ส. ได้ค่อนข้างมาก
อย่างไรก็ตาม ภายหลังจากได้ข้อสรุปจากคณะทำงานเพื่อตรวจสอบผลกระทบจากปัญหาราคายางพาราตกต่ำแล้ว ธ.ก.ส. ก็จะมีการเตรียมแผนรองรับหากมีลูกค้าทั้งในส่วนสหกรณ์และเกษตรกรแจ้งขอความช่วยเหลือเข้ามา ซึ่งขณะนี้ยังอยู่ระหว่างรอสำรวจและสรุปรายละเอียด